google/wiki40b huggingface dataset:
Fielding Graduate University

Fielding Graduate University er et akkreditert universitet i Santa Barbara i California i USA. Det tilbyr mastergrads- og doktorgradsprogrammer. Det ble grunnlagt i 1974, og hadde opprinnelig fokus på voksne yrkesutøvere som ville ta videre utdannelse på mastergrads- og doktorgradsnivå. Universitetet har fakulteter for psykologi, organisasjonsfag og pedagogikk, og har seks doktorgradsprogrammer (PhD og EdD) innen psykologiske, organisasjonspsykologiske og pedagogiske fag, i tillegg til forskjellige mastergradsprogrammer. Fielding Graduate University er institusjonsakkreditert av Accrediting Commission for Senior Colleges and Universities og doktorgradsprogrammene i psykologi er også akkreditert av American Psychological Association.
Silje (Silje Nergaard-album)

Silje er et musikkalbum med Silje Nergaard, utgitt i 1991.
Vindavkjølingseffekt

Vindavkjølingseffekt er effekten av lufttemperatur og vindhastighet som i kombinasjon gjør at temperaturen oppfattes lavere enn den i realiteten er.

Forklaring

Ifølge de termodynamiske lover vil ethvert legeme som har høyere temperatur enn luften rundt avgi varme til den omkringliggende luften. Jo høyere temperaturforskjell på objektet og luften, jo raskere energioverføring blir det. Men siden luft er en dårlig varmeleder vil overhøringshastigheten gå ned med en gang luften blir varmet opp av legemet. Når vinden blåser vil den oppvarmede luften bli ført bort og varmetapet vil øke. Dette er vindavkjølingseffekten.
Andre faktorer som er med på å avgjøre varmetapet hos dyr og mennesker er lufttrykk, relativ fuktighet og perspirasjon, men dette har ingen ting med vindavkjøling å gjøre.

Kontroversielle definisjoner

Den offisielle definisjonen av vindavkjøling i meteorologien var opprinnelig basert på målinger gjort et lite stykke over jordoverflaten. Den nøyaktige definisjonen har vært kontroversiell fordi det er en sammensatt indeks, fordi levende og ikke-levende objekter oppfører seg forskjellig og fordi vindavkjølingsrapporter har en stor innvirkning på vinterturisme.

Formler og tabeller

Den første vindavkjølingsformelen ble utviklet av Forsvaret i USA under 2. verdenskrig av forskere som var stasjonert i Antarktis. På 1970-tallet ble den så offentliggjort av National Weather Service. Formelen ble revidert i 2001 for å kunne inkludere mer nøyaktige teorier og tester enn de som ble gjort av det militære. Disse formlene er laget spesielt for menneskekroppen, eller mer spesifikt, for ansiktet. Vindavkjølingseffekten virker også på dyr og ikke-levende objekter, men det er andre formler for disse.
Tracy McGrady

NBA-karriere

Tracy McGrady gikk rett fra high school til NBA uten å ha gått på college da han ble trukket opp av Toronto Raptors. McGrady spiller fortsatt i NBA for laget New York Knicks. Han har tidligere spilt for Toronto Raptors, Orlando Magic og Houston Rockets, men har slitt med mange skader i løpet av karrieren, og han har aldri spilt alle de 82 kampene i en sesong. I 2009-2010-sesongen var McGrady den mest betalte NBA-spilleren.
Brazos Valley gasskraftverk

Brazos Valley gasskraftverk er et varmekraftverk i Richmond i Texas, USA. Anlegget har en installert produksjonskapasitet på 594 MW, med kogenerasjons-gassturbiner. Operatør er energiselskapet Calpine Corp. 
Kraftverket stod ferdig utbygd i 2003. Brenselkilden er naturgass, og bare subsidiært fyringsolje.
Brudeskje

Brudeskje er en skje skåret i tre med en eller flere lenker hengende i skaftet. Brudeskjeer forekommer enkeltvis eller i par med sammenhengende lenke. Navnet kommer av tradisjonen om at brudeparet kunne spise med slike skjeer når bryllupsgrøten ble servert. I første halvdel av 1900-årene var slike skjeer et populært suvenirprodukt.
Fylkesvei 321 (Hedmark)

Fylkesvei 321 (Fv321) i Hedmark gikk mellom Bergsengstua og fylkesgrensen ved Skog i Ringsaker kommune. Veien var 3,2 km lang.
2019 ble veien del av fylkesvei 2534.
Nominasjoner til Nordisk råds litteraturpris fra Island

Nominasjoner til Nordisk råds litteraturpris fra Island gjøres av en jury bestående av tre personer. 
Sidan 1962 har Nordisk råd årlig delt ut Nordisk råds litteraturpris til et litterært verk skrevet på et av de nordiske språkene. Fra starten i 1962 har det årlig blitt nominert to bøker fra hver av landene Danmark, Finland, Island, Norge og Sverige. 
Den nominerende juryen på tre personer består av Islands to jurymedlemmer, og varamedlem til juryen.
Mimochelidonium

Levevis

Larvene utvikler seg i ved av løvtrær.

Utbredelse

Artene er utbredt i Kina (Guizhou).
Hyll

Bruk

Hyllebærsaft kan lages av både blomsten og bærene. Saft av hylleblomst er lys, mens saften av bærene blir mørk rød. Saften fra hyllebær kan gjøres om til vin, og den kan også brukes som basis for hyllebærsuppe.
Bærene og blomstene fra svarthyll (Sambucus nigra) er spiselige og er kjent for å ha helsebringende egenskaper. Barken, røttene og bladene er derimot giftig. Rå hyllebær fra rødhyll (S. racemosa) er giftige og kan forårsake oppkast, men giften nøytraliseres ved koking.
Høvik vel

Høvik Vel er en velforening hjemmehørende i Høvik, Bærum. Foreningen ble stiftet 31. januar 1902.
Velforeningens område gikk opprinnelig ned til Holtekilen, men i 1935 ble den delen som ligger nedenfor jernbanen overtatt av Fagerstrand vel. Nå omfatter vellet rundt 1 100 husstander, omkring 310 i blokker og de øvrige i eneboliger og rekkehus. Omkring 400 husstander er betalende medlemmer.
Høvik Vel er medlem av Bærum Velforbund og Vellenes Fellesorganisasjon.
Cornelisparken

Cornelisparken er en park i bydelen Södermalm i Stockholm, som ligger øst for Mäster Mikaels gata.
Den er oppkalt etter trubaduren Cornelis Vreeswijk og ligger på Glasbruksklippan i hjørnet av Katarinavägen og Renstiernas gata. Den ble opprettet etter en beslutning i Stockholms kommunfullmäktige (bystyre) og ble innviet den 21. juni 2000. I parken finnes en statue av Cornelis Vreeswijk.
Psaphidinae

Utseende

Medlemmene i Psaphidinae er middelsstore til relativt store nattfly (vingespenn for de nordiske artene 33 – 56 mm), mer eller mindre grå på farge. Antennene er tydelig fjærformede. Larvene lever på ulike busker og løvtrær, irrfly (Allophyes oxyacanthae) gjerne på hagtorn og slåpetorn og vivendelfly (Xylocampa areola) på vivendel.
Pazyrykteppet

Pazyrykteppet er verdens eldste bevarte knyttede teppe, og anses æ være fra 400-tallet f.Kr. Det ble funnet i en grav i Pazyrykdalen i Altaifjellene i det sørlige Sibir i 1947, og er nå utstilt i Eremitasjen i St. Petersburg.
Arendal bypost

Arendal bypost var en privat bypost for Arendal og omegn fra 1885 til 1893.
G.O. Ulleberg kom fra Drammen til Arendal i 1884, hvor han drev bypost i en kort periode. I Arendal hadde han arbeid som kontorsjef hos byens største rederi, Brødrene Herlofson. Han startet opp bypost i byen, og de første bypostmerkene kom 9. november 1885.
Det første bypostkontoret var hos barberer Julius Thorsen, så ble det flyttet til kiosken under 1880-trappene. Tilslutt havnet det på Langbryggen. I 1889 kom det offentlig bypost til Arendal, og tok over mer og mer av markedet. Fire år etter, i 1893 måtte Arendal bypost gi tapt, og ble oppløst etter omtrent åtte års drift.
James Darcy Freeman

Bakgrunn

James Darcy Freeman var sønn av trikkeføreren Robert Freeman og hans hustru Margaret Smith. Han fikk skolegangen hos Sisters of Charity i Elizabeth Bay) oh fortsatte ved St Mary's Cathedral College i Sydney. Han gikk på presteminaret i St Columba's i Springwood og St Patrick's Seminary i Manly og fortsatte i Roma ved Pontificio Collegio Urbano de Propaganda Fide.

Prest

Han ble ble dispens fra den kanoniske alder presteviet 13. juli 1930 av erkebiskop Bartolomeo Cattaneo og inkardinert i erkebispedømmet Sydney. Han ble kapellan ved menigheter i Grafton, Murwillumbah, Strathfield, Mosman og ved St Mary's Cathedral. Fra 1941 til 1946 var han erkebiskopens privatsekretær, og hadde samtidig en rekke sjelesørgeriske verv.
RS «Sjøfareren»

Tjeneste som redningsskøyte

Frem til 2004 var «Sjøfareren» i tjeneste som redningsskøyte og berget 11 personer fra «den visse død», 13 fartøyer fra totalforlis, og ga assistanse til totalt 1428 fartøy.
I starten hadde skøyta base i Egersund, men den har også tjenestegjort ved andre baser langs norskekysten. På 70-tallet deltok den også på "spesialtokt" til Svalbard og Jan Mayen.

Mistanke om kreftfremkallende stråling

De senere år har det fremkommet at 7 medlemmer av mannskapet på 11 har fått diagnosen kreft. Det har vært spekulert i om stråling fra radaren ombord har vært årsaken til at så mange av mannskapet har blitt syke. Den ekstraordinære radaren ble montert i 1973 og var i drift frem til 1978.
Det er blitt fremsatt påstander om at det var montert ekstra kraftig radar på skøyta fordi den skulle brukes til hemmelige militære oppdrag under den kalde krigen.Dette er blitt tilbakevist både av Redningsselskapet og Forsvarets etterretningstjeneste.

Omdiskutert salg

I 2004 ble skøyta omdøpt til «Ringasund» og gikk til Austevoll Supply Shipping som en del av en byttehandel der Scandi Beta gikk motsatt vei. Denne handelen skapte stor mediedebatt etter at det i de interne uenighetene i Redningsselskapet ble fremsatt påstander om at president Magnus Stangeland hadde personlige interesser i handelen.
Bifidoprionus

Utseende

En middelsstor, avlang, blank, rødbrun trebukk. Hannens antenner er kraftig sagtakkede og omtrent så lange som kroppen. Pronotum har rundede sider og en pigg midt på hver sidekant. Dekkvingene er parallellsidige med avrundede "skuldre", uten lengderibber.

Utbredelse

Arten lever i Australia (Queensland).
St. Olavs plass (Oslo)

Anlegget av plassen

Plassen ble regulert i forbindelse med utbyggingen av Meyerløkka etter en plan av senere stadskonduktør, arkitekt Georg Andreas Bull. Den er formet som en litt irregulær femkant, med fem gater strålende ut fra hvert hjørne, hvorav St. Olavs gate er gjennomløpende. Midt på plassen ble det anlagt et basseng med en fontene av støpejern. Arkitekt G. A. Bull kjøpte hjørnetomten (nr. 1) mot nordvest og oppførte sin private bolig her. Bygårdene som ellers lå ut mot plassen, fikk brede fasader som bidro til å avgrense den som plassrom. 
Av gårdene rundt plassen er bare St. Olavs plass 2 i behold av bygningene fra anleggstiden. Denne fornemme bygården, som danner fondmotiv for Universitetsgata, ble oppført i 1872 av eiendomsutvikleren og eiendomsspekulanten Olaus Johnsen. Han var byggherre for et titalls leiegårder på Meyerløkka og bodde selv i en leilighet i annen etasje i denne gården.

Etterkrigstiden og 2000-tallet

I etterkrigstiden er plassens monumentale virkning blitt sterkt redusert av at bassenget og fontenen er fjernet, og særlig av at Helserådets nybygg på nr. 5 ble oppført uten fasade mot plassen, etter utvidelse av gatene på begge sider. Ved det hjørnet av nr. 5 som vender mot plassen står den 12,2 meter høye skulpturen Tetraeder i naturbetong av den spansk-norske billedhuggeren Rámon Isern, oppsatt i 1969.
I 2007 og 2008 ble plassen rehabilitert av ACK Arkitekter, med nye trær (blant andre Tokyokirsebær), gategulv i naturstein og sittemøbler. Gategulvet med brostein og en sort ring rundt lysfontenen skal redusere kjørefarten og markere plassen som fotgjengerareal. 
Den norske billedkunstneren Sven Påhlsson laget en 17 meter høy lysfontene som står oppført sentralt midt på plassen, synlig i de to aksene plassen inngår i: fra Slottsparken til St. Olavs kirke og fra plassen til Rådhuset. Lysbrønnen der fontenen står, er i sort basalt, obelisken i senter av brønnen er fra Mongolia. Lysfontenen ble åpnet av prinsesse Märtha Louise 17. mars 2009.
Bambergrytteren

Bambergrytteren er en steinskulptur utført av en ukjent kunstner i første halvdel av det 13. århundret, antakelig fra innvielsen av Bamberg domkirke i 1237. Den befinner seg på et konsoll på nordpillaren av St. Georgkoret i Bamberg domkirke og tilhører de kulturelle høydepunkter fra staufertiden. Nyere forskning (2004) viser at skulpturen har beholdt sitt opprinnelige plasseringssted. Derfra ser rytteren (som opprinnelig var rødkledt og på en hvit hest) mot det sted i kirken hvor keiserparet Henrik II og Kunigundes sarkofag opprinnelig sto. Det antas at Bambergrytteren er kong Stefan av Ungarn.
Benedict Kress

Benedict Kress (15??/16??-1649) var en tysk oberst som tjenestegjorde under tredveårskrigen, og senere i Norge.
Man vet lite om bakgrunnen hans, men han ble etterhvert offiser i det Trondhjemske regiment. Han kom da til Levanger i Nord-Trøndelag hvor han ble kommandant på Skånes skanse. Dette kan ha vært i 1645, da skansen skal ha blitt ferdigstilt dette året, men han nevnes for første gang i forbindelse med en mønstring høsten 1647. Kress gjorde seg raskt beryktet for sin strenge disiplin, og han skal ha hugget en soldat med kården sin i 1647, angivelig på grunn av et dårlig gevær. Året etter ble det avholdt en øvelse ved skansen hvor Kress skal ha delt soldatene, stort sett utkommanderte bønder, inn i to grupper: en som forsvarte skansen, og en som gikk til angrep. Kress skal da ha beordret soldatene på skansen til å skyte med skarpt mot den angripende parten fra en av skansens kanoner. Som et resultat ble en av soldatene drept. For dette ble han stilt for krigsrett i Trondheim, og henrettet offentlig på torget i byen i 1649. Dette framgår av samtidige rettsdokumenter. Han ble gravlagt ved Vår Frue Kirke i Trondheim.
Strand (Sør-Varanger)

Strand er en grunnkrets og en grend ved sørenden av Langfjordvatnet i Sør-Varanger, Finnmark. Før veiene var utbygd i området, gikk ferdselen mellom kysten og Øvre Pasvik med båt langs Langfjorden og Langfjordvatnet. Stranda innerst i Langfjordvatnet ble således et lite knutepunkt. Grunnkretsen har 178 innbyggere i 2017.
På stedet har det lenge vært en skole, og i 1905 ble det viktig å makere norsk suverenitet i området. Dette året ble det innviet et nytt skolebygg med internat, og bygget fikk en viktig symbolfunksjon. Skolebygget ble utvidet både i 1914 og i 1928. Denne bygningen er en av de få som ble spart under brenningen av Finnmark i 1944. 
Internatet var i drift fram til 1960-tallet, og skolevirksomheten fortsatte her fram til 1982. Da ble det bygget ny barne- og ungdomsskole i Svanvik ved Pasvikelva. Det ble vurdert å rive den gamle skolen, men bygningen er i dag en del av Varanger museum.
Eirik Wollen Steen

IL Bjarg

Frem til 2012 spilte han for moderklubben IL Bjarg, hvor han var en fremtredende spiller allerede i ung alder. I desember 2010 ble han, bare 17 år gammel, tatt ut i en 18-mannstropp bestående av lokalfotballspillere som fikk prøve seg mot Brann i en treningskamp. Samme år var han også på prøvespill hos Brann.

Åsane Fotball

I forkant av 2013-sesongen meldte Wollen Steen overgang til Åsane Fotball. Allerede den første sesongen markerte han seg, og spilte fast for «martyrene fra Myrdal». 2014-sesongen ble en stor opptur, og endte med opprykk. I OBOS-ligaen imponerte Åsane, og etter en nervepirrende avslutning endte de på en 11.-plass. Wollen Steen spilte samtlige minutt denne sesongen. Assistenttrener i Åsane, Morten Kalvenes, forklarte dette med at han er «en veldig klok spiller, som er bevisst i alt han gjør.»  Bergensavisen tok ham ut på årets lokale lag i 1.divisjon, og dannet her stopperpar med Vadim Demidov. I tillegg ble han kåret til årets spiller i Åsane.
RICE

RICE er en behandlingsmetode for bløtvevsskader og er et akronym for rest (hvile), ice (is), compression (kompresjon) og elevation (høyde). Når behandlingsmetoden er brukt riktig, kan det bidra til å minske legetiden og ubehag. Muskel- og strekkskader bør avlastes de første tre døgn etter skaden. Ikke masser, tøy eller varmebehandle muskelen i dette tidsrommet.
Badge of Military Merit

Badge of Military Merit (norsk: Merket for militær fortjeneste) er en militær utmerkelse fra USA. Utmerkelsen, som regnes som USAs første generelle militære utmerkelse. Den ble innstiftet i 1782 under den amerikanske uavhengighetskrigen av general George Washington.
Badge of Military Merit besto av et lillafarget tøyhjerte til å bære på uniformen. Et overlevende eksemplar har ordet «MERIT» (fortjeneste) påbrodert innenfor en krans, mens et annet er uten motiv. Tanken var at Badge of Military Merit skulle belønne enhver form for betydningsfull innsats – mot, trofasthet og annen fortjenstfull innsats – blant soldatene, for å fostre innsatsvilje og patriotisme.
Utmerkelsen var tenkt som den første i et varig utmerkelsessystem, men dette ble det ikke noe av. Etter det en kjenner til ble bare tre soldater hedret med Badge of Military Merit og utmerkelsen gikk ut av bruk. Utformingen av Badge of Military Merit fikk imidlertid fra 1932 av varig innflytelse i USAs militære utmerkelsesvesen, da medaljen Purple Heart er utformet etter inspirasjon av USAs første militære utmerkelse.
Marie Spångberg

Familie

Marie Spångberg var datter av urmaker Alfred Spångberg (1829-1866) og Helene Wang (1835-1914). Hun hadde fem eldre brødre. Faren døde da Marie var et år gammel, og moren forsørget familien som frisør ved forskjellige teatre i Kristiania.
I 1897 giftet hun seg med øyelege Søren Holth (1863-1937).

Utdannelse

Marie Spångberg tok guvernanteeksamen da hun var nitten år gammel, med svært gode resultater. Hun ble deretter en av de første elevene ved Fru Ragna Nielsens skole, og tok examen artium i 1886. Fire av hennes fem brødre hadde emigrert til USA, og de bekostet utdanningen hennes.
Hun avla medisinsk embedseksamen ved universitetet i Oslo i 1893. Dermed ble hun Norges første kvinnelige lege, og den tredje kvinnen i landet med embetseksamen. (De to første var juristen Maren Cathrine Dahl og realisten Marie Geelmuyden.
Etter oppnådd embetseksamen videreutdannet hun seg innen gynekologi i Tyskland.

Yrkesliv

I 1895 etablerte hun egen legepraksis i Oslo.
I årene 1895-1897 var Marie Spångberg assistent ved Hagbarth Strøms kirurgiske privatklinikk. I 1896 ansatte Kristiania sundhedskommission henne som lege ved den veneriske avdelingen for kvinnelige pasienter, og året etter ble hun oppnevnt av Justisdepartementet som fast sakkyndig i rettsmedisinske spørsmål. Hun drev sin private legepraksis ved siden av disse vervene, inntil hun giftet seg. Ektemannen var svært opptatt med sin forskergjerning, og da paret fikk fem barn i løpet av seks år la Marie Spångberg ned privatpraksisen. Hun fortsatte som medlem av sunnhetskommisjonen til 1920, da hun fratrådte på grunn av dårlig helse.

Kvinnesak

I 1887 ble Marie Spångberg og Minda Ramm foreslått som de første kvinnelige medlemmer av Det norske studentersamfunds styre. De fikk endel stemmer, men ble ikke innvalgt. Først fem år senere fikk studentersamfundet et kvinnelig styremedlem.
Eastmain (elv)

Eastmain River er en elv i provinsen Quebec i Canada, og den tredje største elva i provinsen. Samlet lengde er 800 km, og nedbørsfeltet på 46.400 km². Elva renner fra Labradorhalvøya og vestover til den renner ut i Hudson Bay, like nord for James Bay.
Hudson's Bay Company grunnla handelsstasjon ved elven allerede i 1668, en av deres første i Canada. Vassdraget har i dag utbygging av vannkraft ved selskapet Hydro Quebec, med framtidig effekt på inntil 900 MW.
Jiří Šlégr

Klubbkarriere

Šlégr startet sin profesjonelle karriere i HC Litvínov i hjembyen Litvínov, hvor han spilte sin første sesong i 1987/1988. Under NHL Entry Draft 1990 ble han draftet av Vancouver Canucks som nummer 23 i den andre runden, men fortsatte å spille for Litvínov til 1992.
Han signerte for Vancouver Canucks i NHL innen 1992/1993-sesongen og scoret fire mål 22 assists på 41 kamper (med en pluss/minus-statistikk på +16) i sin første sesong. Han tilbrakte også tid i farmerlaget Hamilton Canucks. I 1993/1994-sesongen scoret han fem mål og 33 assists på 78 kamper for Canucks. Han var dermed klubbens tredje beste forsvarsspiller den sesongen, men til tross for dette deltok han ikke i Stanley Cup-sluttspillet. I april 1995 gikk han til Edmonton Oilers i bytte mot Roman Oksjuta og spilte her inntil sommeren 1996. Deretter returnerte han til Europa hvor han spilte for Södertälje SK i den svenske Elitserien. 
I 1997 returnerte han til NHL etter at Oilers sendte han til Pittsburgh Penguins i bytte mot en tredje rundes draft pick. Šlégr tilbrakte tre og en halv sesonger for Penguins, og forbedret her sitt spill gjennom Penguins' defensive spilltaktikk. I 1997/1998-sesongen scoret han fem mål og 12 assists på 73 kamper. I 1998/1999-sesongen scoret han tre mål og 20 assists på 63 kamper, og scoret et mål og 3 assists på 13 kamper i sluttspillet. 1999/2000-sesongen var hans beste offensive sesong med sine elleve mål og 20 assists på 74 kamper, samt to mål og 3 assists på 10 kamper i sluttspillet. I 2000/2001-sesongen scoret han fem mål og 10 assists på 42 kamper.
I 2001 ble Šlégr sendt til Atlanta Thrashers, som i mars 2002 sendte ham til Detroit Red Wings i bytte mot Jurij Butsajev og en draft pick. Med Red Wings vant han Stanley Cup selv om han kun spilte en sluttspillskamp. Etter kun ni kamper for Red Wings returnerte han til Tsjekkia for å spille for HC Litvínov. Like før Extraliga-sluttspillet skrev han under en kontrakt for Avangard Omsk i den russiske superligaen (RSL).
Sommeren 2003 signerte Šlégr som friagent for Vancouver Canucks, men da han falt i unåde hos trener Marc Crawford ble han etter 16 kamper sendt til Boston Bruins. På 36 kamper scoret han fire mål og 15 assists for Bruins. Under NHL-lockouten i 2004/05-sesongen spilte han igjen for moderklubben HC Litvínov, og returnerte til Bruins for 2005/2006-sesongen (noe som skulle bli hans siste sesong i NHL), hvor han scoret fem mål og 11 assists på 32 kamper.
Sommeren 2006 signerte han en kontrakt hos HC Litvínov, som i mars 2007 leide ham ut til den sveitsiske NLB-klubben EHC Biel for å hjelpe dem i nedrykksspillet. For EHC Biel scoret han to mål og 4 assists på 4 kamper. I 2007/2008-sesongen scoret han syv mål og 6 assists på 45 kamper. I 2008/2009-sesongen scoret han fem mål og 26 assists på 48 kamper. Fra sommeren 2009 var han assistenttrener for HC Litvínov, og scoret 2 mål på 11 kamper. I mars 2010 avsluttet han sin spillekarriere etter at klubben ble slått ut i grunnspillet.
Søragabet

Søragabet er navnet på fjorden som løper inn mellom Søre Eigerøya og fastlandet øst for denne, syd for Egersund. Tilsvarende heter fjorden mellom Nordre Eigerøya og fastlandet Nordragabet.
Svigers er aller verst

Handling

Etter at Greg Focker i første film får møte kjæresten Pam Byrnes foreldre og nå endelig har kommet overens med hennes mistenksomme far Jack, er det nå tid for familien Byrnes å møte Gregs foreldre. Det viser seg at foreldrene er rake motsetninger, og det blir opp til Greg å mekle seg fram til freden.